Kišš, Štefan, poslanec NR SR (2024-09-11):
Pekné popoludnie všetkým. Vážený pán predsedajúci, pán minister, kolegyne, kolegovia, my sme veľa diskutovali o týchto veciach ráno, takže teraz len špecificky k tomuto materiálu niekoľko poznámok. Tri také okruhy. Prvý, áno, súhlasím s pánom ministrom, za súčasný stav verejných financií je zodpovedná predchádzajúca vláda. Teda konkrétne tá, ktorej ste vy boli minister financií a ktorá v roku 2019 a 2020 úplne dramaticky zhoršila udržateľnosť verejných financií opatreniami, ktoré boli vtedy tesne pred voľbami vami a premiérom pánom Ficom a pánom, neskôr pánom Pellegrinim prijaté. To je prvá vec. Druhá, ja úplne rozumiem tomu, čo ste hovorili, že všetko máte prepočítané, pripravené rôzne alternatívy a väčšinu času a energie vám zaberú tie politické rokovania a snaha o dosiahnutie toho, nejakej dohody, ktorú potrebujete v koalícii. A to je presne ten problém. Hovoril som o ňom, o ňom dnes ráno. Že v koalícii máte chaos. Jedna ruka robí iné, čo druhá. Neviete sa dohodnúť skoro na ničom. Neviete sa dohodnúť na predsedovi Národnej rady. Pán Danko hovorí opačné veci, ako hovoríte vy. Vymýšľate si vyfabulované problémy, ako je najnovšie odvolávanie nášho predsedu a podpredsedu Národnej rady a podobne. Na to využívate aj svoj politický kapitál, a to je škoda. A minister financií vždycky aj za minulých vlád SMER-u patril k tým, k tomu kultivovanejšiemu, kultivovanejšej časti politického spektra. Tak ja by som vám prial, aby ste si to udržali, ale pozeral som si schválne váš Facebook teraz počas toto vášho úvodného vystúpenia. Tak vy ste sa do tejto politiky tiež teda vymyslených, absurdných problémov tiež pridali svojím statusom z 3. septembra. To je škoda, venujte sa radšej tej konsolidácii a dosiahnutiu politickej dohody na nej. Takže to je druhý bod. A tretí k samotnému materiálu, som si ho tuná priniesol. On sa volá Zdôvodnenie výšky hrubého dlhu a návrh opatrení na jeho zníženie . A ten materiál je dobrý, je pekný a ja ho poznám. Robil ho Inštitút finančnej politiky, sú v ňom grafy, je veľmi zrozumiteľne, prehľadne napísaný. Koho trochu zaujímajú verejné financie, odporúčam, aby si ho pozrel. Je zároveň aj krátky, dá sa to zvládnuť. A obsahuje viacero zaujímavých informácií. Napríklad sa tu píše to, ale čo hovoríte, teda hovoríte aj inde a veľmi ľahko sa dá, teda v iných materiáloch, a ľahko sa dá dohľadať, teda že to, čo vy voláte v programovom vyhlásení vlády stabilizácia dlhu, v skutočnosti znamená zvyšovanie dlhu. A tuná sú o tom aj veľmi, veľmi presné dáta. Že týmto porušujete jeden zo svojich volebných sľubov, ktoré máte v programovom vyhlásení vlády. Ale dozviete sa tu aj kopec ďalších vecí. Ale teda aby som nerobil iba promo tomuto materiálu, tá druhá časť toho názvu sa volá Návrh opatrení na jeho zníženie . No a teraz je taká stránka, celkom vtipná, sa volá Financial Bullshit Generator, keď si tam zadáte nejaké kľúčové slová, tak on vám vygeneruje na základe base wordov proste niečo, čo iba znie to finančne, ale v skutočnosti je to smiešne. Tak k opatreniam, ktoré na jar teda navrhlo ministerstvo financií, napísalo, že sa plánujú viaceré opatrenia ako na príjmovej, ako aj výdavkovej strane. Na príjmovej by malo ísť o opatrenia, ktoré rozložia záťaž zo zvýšenia daňových príjmov naprieč spoločnosťou s dôrazom na zdanenie väčších firiem, vysokopríjmových zamestnancov a negatívnych externalít. Na výdavkovej strane sa analyzujú, analyzujú možnosti šetrenia na prevádzke štátu, úspory na strane výdavkov na mzdy a aj zadresnenie niektorých dávok. Tak toto je podľa, toto sú podľa ministra alebo ministerstva financií opatrenia, ktorými chce stabilizovať dlh a dostať nás teda z toho najvyššieho sankčného pásma, v ktorom sa dnes nachádzame a kvôli tomu dnes platíme viacej na splátky dlhu ako by sme, ako platíme za nemocnice alebo školy. Hovoril som o tom viac ráno, tak už to nebudem naťahovať. Ďakujem pekne.